b'\n_START_ARTICLE_\nFalcons de Vilafranca del Pened\xc3\xa8s\n_START_SECTION_\nHist\xc3\xb2ria\n_START_PARAGRAPH_\nL\'any 1999, durant el 40\xc3\xa8 aniversari de la colla, s\'inaugura a la Pla\xc3\xa7a del Pened\xc3\xa8s de Vilafranca, un monument als Falcons. L\'estructura representa la figura de l\'Escala de 10, amb una faixa verda voleiant des de l\'enxaneta fins a la base._NEWLINE_Aquest monument va ser finan\xc3\xa7at gr\xc3\xa0cies a la col\xc2\xb7laboraci\xc3\xb3 de particulars, empreses i entitats simpatitzants amb la colla._NEWLINE_Durant la celebraci\xc3\xb3 del 50\xc3\xa8 aniversari de la colla el 2009 els Falcons de Vilafranca van anar a Montserrat, van pujar fins al Gorro Frigi i all\xc3\xa0 hi van al\xc3\xa7ar un pilar de cinc. i es va preparar un concert extraordinari amb versions de les peces del repertori habitual, arranjades per a m\xc3\xa9s instruments i interpretat per un grup de reconeguts m\xc3\xbasics del Pened\xc3\xa8s. Es va editar un CD amb aquestes peces anomenat Falconcert, i es va repetir el concert fins a quatre vegades._NEWLINE_L\'any 2009 la colla es reunia a la pla\xc3\xa7a de la Vila convocada per l\'Ajuntament de Vilafranca i all\xc3\xa0 van ser sorpresos per l\'alcalde de Vilafranca, que els va comunicar que descobririen una placa de cer\xc3\xa0mica en homenatge a les actuacions realitzades en aquella pla\xc3\xa7a pels Falcons de Vilafranca._NEWLINE_L\'any 2010 van rebre per part del Casino Uni\xc3\xb3 Comercial el premi projecci\xc3\xb3 2009 en m\xc3\xa8rit als 50 anys d\'actuacions i contribuir amb la cultura i les festes populars i tradicionals de Vilafranca, Catalunya, Espanya i l\'estranger.\n_START_SECTION_\nFigures dels Falcons de Vilafranca\n_START_PARAGRAPH_\nActualment els falcons de Vilafranca realitzen una s\xc3\xa8rie de figures a les actuacions:\n_START_SECTION_\nL\'Escala\n_START_PARAGRAPH_\n\xc3\x89s la figura m\xc3\xa9s representativa de la colla i la que permet m\xc3\xa9s participaci\xc3\xb3. A la base de la figura s\'hi col\xc2\xb7loquen en paral\xc2\xb7lel els falconers agenollats i recolzant les mans a terra. Entre aquests hi van intercalats els falconers acotats recolzant una m\xc3\xa0 sobre cada espatlla dels falconers que t\xc3\xa9 a sota, amb la mateixa orientaci\xc3\xb3 que els de sota. El tercer nivell els falconers pugen sobre l\'esquena dels de la base i es col\xc2\xb7loquen de la mateixa manera que el segon nivell. Aix\xc3\xad cada nivell t\xc3\xa9 un falconer menys que l\'anterior fins a assolir el nivell amb un sol falconer. Llavors per a carregar-la l\'enxaneta puja per un lateral com si es tract\xc3\xa9s d\'una escala (d\'aqu\xc3\xad l\'origen del nom) fins a col\xc2\xb7locar-se d\'empeus damunt de l\'esquena del falconer al nivell m\xc3\xa9s alt. All\xc3\xa0 hi fa l\'aleta falconera i baixa per el lateral oposat per iniciar la desc\xc3\xa0rrega de la figura. La m\xc3\xa9s gran assolida ha estat l\'escala d\'onze (onze falconers a la base) havent-la carregat dues vegades. La primera el 1993 i la segona durant l\'actuaci\xc3\xb3 de celebraci\xc3\xb3 del 50\xc3\xa8 aniversari de la colla el 8/12/2009.\n_START_SECTION_\nLa Pira\n_START_PARAGRAPH_\nLa pira \xc3\xa9s una construcci\xc3\xb3 molt delicada. A la base s\'hi col\xc2\xb7loquen dos falconers agenollats amb les mans recolzades a terra, situats un de cara a l\'altre. Entremig de l\'espai entre aquests dos pels costats i tamb\xc3\xa9 encarats cap al mig (com si formessin una creu) se n\'hi situen dos m\xc3\xa9s acotats i agafant-se de la camisa dels que estan a la base. Damunt aquests quatre hi aniran pujant la resta de falconers fins a l\'al\xc3\xa7ada que hagi de ser la pira i damunt de l\'\xc3\xbaltim pis s\'hi enfila l\'enxaneta._NEWLINE_Com que en aquesta construcci\xc3\xb3 cada pis t\xc3\xa9 dos nivells, es compten quants falconers hi ha a cada filera (la d\'acotats i la d\'agenollats) per definit la nomenclatura. Per exemple una pira amb 5 nivells m\xc3\xa9s sobre els falconers agenollats a terra, i quatre m\xc3\xa9s sobre els que estan acotats sobre aquests, es denominaria una pira 6/5. La m\xc3\xa9s alta assolida \xc3\xa9s la Pira 6/6 que s\'ha descarregat diverses vegades.\n_START_SECTION_\nLa Torreta\n_START_PARAGRAPH_\n\xc3\x89s una adaptaci\xc3\xb3 d\'una figura de la Muixeranga d\'Algemes\xc3\xad. \xc3\x89s una figura molt pl\xc3\xa0stica i que requereix un gran equilibri. Per fer-la es prepara una base amb quatre persones agenollades i agafats per les faixes, i damunt es construeix una mena de pont amb dos falconers abra\xc3\xa7ats, un altre d\'acotat sobre d\'aquest i finalment l\'enxaneta. \xc3\x89s una figura amb moviment, ja que comen\xc3\xa7a plegada (amb alguns pisos acotats) i un cop preparats s\'aixequen fent el "desplegat"._NEWLINE_En algunes ocasions se\'n fa una variant m\xc3\xa9s gran afegint un altre pis per sota de la base.\n_START_SECTION_\nIndument\xc3\xa0ria\n_START_PARAGRAPH_\nTotes les colles falconeres es vesteixen amb camisa i pantalons blancs. El tret diferencial de la colla vilafranquina \xc3\xa9s el color verd de la faixa i el mocador verd amb puntets blancs, que han passat a ser la pe\xc3\xa7a identificativa. La vestimenta es completa amb l\'escut sobre la camisa.\n_START_SECTION_\nTrobada de Falcons de Catalunya\n_START_PARAGRAPH_\nCada any una de les colles falconeres de Catalunya organitza la trobada nacional, i en 2009 la colla de Vilafranca va ser l\'amfitriona de la VIII Trobada, coincidint amb el 50\xc3\xa8 aniversari de la colla.\n_START_SECTION_\nAniversari de la colla\n_START_PARAGRAPH_\nCada any, pel pont de la Pur\xc3\xadssima (6-8 de desembre), i el cap de setmana m\xc3\xa9s proper a aquest pont, s\xc3\xb3n les dates escollides pels Falcons de Vilafranca per tal de celebrar els actes del seu aniversari, que es presenta com un dels plats forts de la temporada._NEWLINE_Durant aquests dies es fan un seguit d\'actes l\xc3\xbadics i festius a la vila. En destaquen especialment la gran actuaci\xc3\xb3 del dia 8, on es volen realitzar les figures m\xc3\xa9s grans; i el ja cl\xc3\xa0ssic "Rally Falconer" el dia 6, una divertida gimcana pel Pened\xc3\xa8s.'